
Úvod
Dar proroctva
Vedci skúmajúci mozog začínajú rozumieť obdivuhodnej schopnosti malých detí učiť sa jazyk. Už polročné bábätko vníma zvuky tvoriace jeho materinský jazyk. Ak je v kon- takte s ďalšou rečou, osvojí si aj tú. V tomto veku sa v mysli dieťaťa otvára neznámy priestor, vďaka ktorému odlíši zhruba štyridsať zvukov materinského jazyka od asi osemsto rozličných zvukov, ktoré vníma hneď po narodení. Podmienkou však je, aby sme sa bábätkám prihovárali. Ide o akési„hlasové lekcie“ pre novorodencov.
Prečo by nás Boh obdaril takou obdivuhodnou schopnosťou vnímať reč a učiť sa jazyky, keby s nami neplánoval komunikovať? Ide samozrejme o rečnícku otázku, pre- tože Písmo jasne hovorí:„Mnoho ráz a rozličným spôsobom hovoril kedysi Boh otcom ústami prorokov. V týchto posledných dňoch prehovoril k nám v Synovi, ktorého usta- novil za dediča všetkého a cez ktorého stvoril aj svet.“ (Heb 1,1.2)
Hoci hriech zničil blízky vzťah Adama a Evy s ich Stvoriteľom, Boh sa k nim neotočil chrbtom a nenechal ich napospas sebazničeniu. Sám ich vyhľadal a Adamovi položil otázku:„Kde si?“ (1Moj 3,9) Zároveň vtedy predpovedal príchod Vykupiteľa, ktorý svet vyslobodí z moci hriechu (1Moj 3,15). Už odvtedy, priamo v Edene po páde do hrie- chu, proroctvá upriamujú pozornosť na Ježiša a ukazujú na Neho ako na jedinú nádej pre každého človeka.
Počas tohto štvrťroka sa zameriame na dar proroctva – jedinečný spôsob, ktorým Boh oznamuje svoju vôľu a zámery hriešnemu ľudstvu, ktoré s Ním už nemôže komuniko- vať tvárou v tvár. O tomto mimoriadnom dare Svätého Ducha sa píše najmä v 1. Korin- ťanom 12 a 14, Efezanom 4 a Rimanom 12. Práve Svätý Duch je pôvodcom všetkých duchovných darov a „každému udeľuje dar osobitne, ako chce“ (1Kor 12,11). Počas dejín Boh opakovane povolával prorokov, aby prostredníctvom nich prinášal posol- stvá, ktoré mali naprávať a obnovovať náš vzťah s Ním, podobne ako to Boh urobil v Edene po páde prvých ľudí do hriechu.
Dozvieme sa, akým spôsobom Boh povoláva svojich prorokov a ako môžeme overiť ich hodnovernosť. Poukážeme na spoločné črty i rozdiely medzi starozmluvnými a novozmluvnými prorokmi a vysvetlíme si, ako v ich živote pôsobili zjavenie a inšpi- rácia. Niektorí proroci svoje posolstvá odovzdávali ústne, iní písomne a niektorí kom- binovali oba spôsoby. Budeme sa zaoberať týmito formami Božej komunikácie, ich významom a tiež požehnaním, ktoré prináša prijatie prorockých posolstiev.
Boh nám dar proroctva zveril z piatich dôležitých dôvodov: 1. Aby nám predstavil seba samého, svoju pravdu a svoj zámer s padlým ľudstvom. 2. Aby nám pomohol pocho- piť dôležité udalosti a poskytol nám usmernenie. 3. Aby pripravil Kristovo telo – cirkev
– na plnenie misijného poslania. 4. Aby poskytol svojim nasledovníkom duchovné povzbudenie. 5. Aby oslovil hriešnikov a viedol ich k pokániu. „Duch proroctva“ je navyše jedným z dvoch charakteristických znakov Božej cirkvi ostatkov v čase konca (Zj 12,17; 19,10).
Bohu tak veľmi záleží na tom, aby stratených bezpečne priviedol domov, že dar pro- roctva zasľúbil aj pre obdobie konca (Joel 3,1–4). Adventisti siedmeho dňa sú presved- čení, že u spoluzakladateľky cirkvi Ellen Whiteovej sa tento prorocký dar v modernej dobe prejavil.
Preto budeme počas nášho štúdia okrem biblického základu každý piatok uvažovať aj o jej povolaní do prorockej služby. Ako cirkev sme dostali tento vzácny dar – ako s ním teda čo najlepšie naložiť?
Áno, od narodenia sme nastavení, aby sme boli citliví na slová, ktoré okolo nás zaznievajú. O to dôležitejšie je počúvať, čo nám Boh hovorí prostredníctvom svo- jich prorokov!
Tento študijný materiál vytvoril tím pracovníkov Ellen G. White Estate (Správa literárneho odkazu Ellen G. Whiteovej) v Silver Spring v štáte Maryland, USA. Zdieľaním prorockej služby a spisov Ellen Whiteovej po celom svete táto inštitúcia podporuje poslanie Cirkvi adventistov siedmeho dňa pri hlásaní Ježiša Krista a Jeho Slova.
Za materiály na štúdium sobotnej školy je zodpovedné Oddelenie sobotnej školy pri Generálnej konferencii Cirkvi adventistov siedmeho dňa a Oddelenie sobotnej školy pri Česko-Slovenskej únii. Text materiálov bol pri preklade upravený podľa pravidiel dohodnutých s Oddelením sobotnej školy pri Generálnej konferencii.

